गौतम गंभीर के बाद अब अरविंद केजरीवाल की पत्नी पर लगा दो वोटर आईडी कार्ड रखने का आरोप, BJP ने दी कुछ ऐसी प्रतिक्रिया  
तीस हजारी कोर्ट में शिकायत दर्ज कराई गई
बीजेपी नेता हरीश खुराना ने दर्ज कराई शिकायत 
पहले गौतम गंभीर पर भी लगा था आरोप
बीजेपी उम्मीदवार गौतम गंभीर (Gautam Gambhir) के बाद अब दिल्ली के सीएम अरविंद केजरीवाल (Arvind Kejriwal) की पत्नी सुनीता केजरीवाल (Sunita Kejriwal) पर दो वोटर आईडी कार्ड रखने का आरोप लग रहा है. बीजेपी (BJP) ने इस मामले को गंभीरता से लेते हुए सुनीता केजरीवाल (Sunita Kejriwal) के खिलाफ तीस हजारी कोर्ट में शिकायत दर्ज कराई है. बीजेपी नेता हरीश खुराना ने कोर्ट को दी अपनी शिकायत में कहा है कि सुनीता केजरीवाल (Sunita Kejriwal) के पास दो वोटर आईडी कार्ड हैं, एक साहिबाबाद से तो दूसरा चांदनी चौक से. गौरतलब है कि सुनीता केजरीवाल (Sunita Kejriwal) से पहले पूर्वी दिल्ली से बीजेपी के उम्मीदवार और पूर्व क्रिकेटर गौतम गंभीर (Gautam Gambhir) पर भी दो वोटर आईडी कार्ड रखने का आरोप लगा था. 
Delhi: BJP leader Harish Khurana(in file pic) has filed complaint against Sunita Kejriwal ,wife of Delhi CM Arvind Kejriwal in Tis Hazari Court. Complainant has alleged that Sunita Kejriwal has 2 voter IDs, one from Sahibabad(Ghaziabad) and one from Civil Lines (Chandni Chowk). pic.twitter.com/J28As5spq4
— ANI (@ANI) April 29, 2019
गौरतलब है कि इससे पहले आम आदमी पार्टी ने दावा किया था कि पूर्वी दिल्ली लोकसभा क्षेत्र से भाजपा के प्रत्याशी गौतम गंभीर का नाम मतदाता सूची में दो बार दर्ज है और आप ने उनके खिलाफ इस मामले में तीस हजारी अदालत में आपराधिक शिकायत दर्ज की है. पूर्वी दिल्ली से आप की उम्मीदवार आतिशी ने कहा था कि यह आपराधिक मामला है और गंभीर को तत्काल अयोग्य करार दिया जाना चाहिए.
उन्होंने कहा था कि हमने इस मामले में गंभीर के खिलाफ तीस हजारी अदालत में आपराधिक शिकायत दर्ज कराई है.'' आतिशी ने आरोप लगाया था कि गंभीर के पास राजेंद्र नगर और करोल बाग के दो मतदाता पहचान पत्र हैं और उन्हें इस अपराध के लिए एक साल तक की कैद की सजा का सामना करना पड़ सकता है. क्रिकेट से राजनीति में आये गंभीर की तरफ से इस मामले में अभी प्रतिक्रिया नहीं मिली है.
बता दें, दिल्ली में बीजेपी के टिकट पर लोकसभा चुनाव लड़ रहे पूर्व क्रिकेटर गौतम गंभीर सालाना कमाई के मामले में सबसे अमीर उम्मीदवार हैं. नामांकन के दौरान लगाए गए हलफनामे से इसका पता चलता है. क्रिकेट के ग्राउंड से पहली बार राजनीति के मैदान में उतरे गौतम गंभीर की सालाना कमाई 12 करोड़ रुपये से अधिक है. पूर्वी दिल्ली से बीजेपी उम्मीदवार गौतम गंभीर के खिलाफ आम आदमी पार्टी ने आतिशी मार्लेना को चुनाव मैदान में उतारा है. 
गंभीर ने 2017-18 में भरे गए इनकम टैक्स रिटर्न मुताबिक अपनी वार्षिक कमाई 12.4 करोड़ रुपये दिखाई है.वहीं दिल्ली उत्तर-पश्चिम सीट से बीजेपी के घोषित उम्मीदवार हंसराज हंस करीब 9.28 लाख रुपये सालाना कमाते हैं. यह विवरण 2017-18 में भरे आइटी रिटर्न के अनुसार है.